Predkladacia správa

Ministerstvo dopravy a výstavby SR vypracovalo *Návrh nariadenia vlády Slovenskej republiky o odbornej spôsobilosti a zdravotnej spôsobilosti člena posádky plavidla, odborníka na prepravu cestujúcich a odborníka na skvapalnený zemný plyn* (ďalej len „návrh nariadenia vlády“) na základe úlohy B.14. z uznesenia vlády SR č. 468/2020.

Predkladaný návrh nariadenia vlády má za cieľ transpozíciu delegovanej smernice Komisie (EÚ) 2020/12 z 2. augusta 2019, ktorou sa dopĺňa smernica Európskeho parlamentu a Rady (EÚ) 2017/2397, pokiaľ ide o normy odbornej spôsobilosti a zodpovedajúcich vedomostí a zručností, normy pre praktické skúšky, pre schvaľovanie simulátorov a pre zdravotnú spôsobilosť (Ú. v. EÚ L 6, 10.1.2020) (ďalej len „delegovaná smernica (EÚ) 2020/12“), okrem problematiky schvaľovania simulátorov používaných pri praktickej skúške na posudzovanie odbornej spôsobilosti.

V návrhu nariadenia vlády sa ustanovujú minimálne harmonizované normy pre osvedčovanie odborných kvalifikácií členov posádky plavidiel prevádzkovaných na vnútrozemských vodných cestách, ktoré sú prepojené so splavnou sieťou iného členského štátu EÚ. V normách odbornej spôsobilosti sa ustanovujú minimálne požiadavky na získanie odborných spôsobilostí požadované na bezpečnú prevádzku plavidla, t. j. pre členov posádok plavidiel na prevádzkovej a riadiacej úrovni, pre odborníkov na prepravu cestujúcich a pre odborníkov na skvapalnený zemný plyn (LNG). Každá požadovaná odborná spôsobilosť je vymedzená spolu so zodpovedajúcimi požadovanými vedomosťami a zručnosťami.

S cieľom umožniť vykonávať praktické skúšky obdobným spôsobom vo všetkých členských štátoch EÚ sa ustanovili normy pre praktické skúšky. Praktické skúšky sú povinné len pre niektoré odborné spôsobilosti a vykonávajú sa na plavidlách, simulátoroch alebo pobrežných zariadeniach, ktoré musia spĺňať ustanovené technické požiadavky. Pre uchádzačov o kvalifikáciu lodného kapitána, ktorí ešte neabsolvovali posúdenie na prevádzkovej úrovni, je ustanovený dodatočný modul praktickej skúšky, aby sa mohla overiť aj ich schopnosť vykonávať súvisiace úlohy dohľadu.

Zmiernením rozdielov medzi členskými štátmi EÚ v oblasti požiadaviek na zdravotnú spôsobilosť a postupov vyšetrení sa zabezpečí, aby boli lekárske posudky vydávané členom posádok plavidiel vnútrozemskej plavby platným ukazovateľom ich zdravotnej spôsobilosti na výkon práce. Normy pre zdravotnú spôsobilosť ustanovujú testy, ktoré musia poverení lekári vykonávať, a kritériá, ktoré majú uplatňovať poverení lekári pri určovaní spôsobilosti členov posádok plavidiel na prácu. Normy sa týkajú zraku, sluchu, fyzických a psychických stavov, ktoré môžu viesť k dočasnej alebo trvalej nespôsobilosti na prácu a zmierňujúcich opatrení a obmedzení.

Návrh nariadenia vlády nie je predmetom vnútrokomunitárneho pripomienkového konania.

V súlade s čl. 5 ods. 1 delegovanej smernice (EÚ) 2020/12 sa navrhuje dátum účinnosti návrhu nariadenia vlády 17. januára 2022.

Návrh nariadenia vlády bol v dňoch od 08. 01. 2021 do 28. 01. 2021 predmetom medzirezortného pripomienkového konania prostredníctvom portálu Slov-Lex. Výsledky pripomienkového konania sú uvedené vo vyhodnotení pripomienkového konania.